b'\n_START_ARTICLE_\nSwatin laakso\n_START_PARAGRAPH_\nSwatin laakso on Swatjoen laakso Hinduku\xc5\xa1vuoristossa Luoteis-Pakistanissa. Laakso on luonnonkaunis niittyineen, vuorineen ja kirkasvetisine j\xc3\xa4rvineen ja sit\xc3\xa4 on sanottu Pakistanin Sveitsiksi. Se sijaitsee 160 km pohjoiseen Peshawarista. Swatin alueen hallintokaupunki on Shaidu Sharif, mutta Swatin laakson suurin kaupunki on sen l\xc3\xa4hell\xc3\xa4 sijaitseva Mingora. Vuosina 2008\xe2\x80\x932009 Swatin laaksoissa on k\xc3\xa4yty ajoittain kovia taisteluja islamilaisten \xc3\xa4\xc3\xa4risissien tunkeuduttua alueelle Afganistanista.\n_START_SECTION_\nMaantiede\n_START_PARAGRAPH_\nSwatin laakso on Peshawarista pohjoiseen, Islamabadista luoteeseen. Laakso sijaitsee stratigisella paikalla Keski-Aasian, Etel\xc3\xa4-Aasian ja It\xc3\xa4-Aasian risteyksess\xc3\xa4. Swatin laakso sijaitsee Swatjoen yl\xc3\xa4juoksulla Hinduku\xc5\xa1vuoristossa. Swatin laakson ala on noin 5\xc2\xa0000 km\xc2\xb2, ja siell\xc3\xa4 asuu noin 1,5 miljoonaa ihmist\xc3\xa4. Laaksossa ja l\xc3\xa4hialueella on vuoria, vesiputouksia ja j\xc3\xa4\xc3\xa4tik\xc3\xb6it\xc3\xa4. Alueen korkein vuori on 5\xc2\xa0900 m korkea Mount Falaksair. Swatin p\xc3\xa4\xc3\xa4kaupunki Saidu Sharif eli Saidu on alueen etel\xc3\xa4osissa 990 m:n korkeudessa, ja aivan sen l\xc3\xa4hell\xc3\xa4 on suurin kaupunki Mingora.\n_START_SECTION_\nHistoria\n_START_PARAGRAPH_\nMargianakulttuuri levitt\xc3\xa4ytyi Afganistanista Swatin laaksoon noin vuonna 1600 eaa. Siit\xc3\xa4 kehittyi Swatissa Gandharan kulttuuri. L\xc3\xa4nnest\xc3\xa4 levisi uusi Margianakultuurin aalto alueelle noin 1300 eaa., jolloin Gandhara levisi Punjabin pohjoisosiin. Veda-kaudenn varhaisissa vaiheissa Swatin laakso oli ensimm\xc3\xa4isi\xc3\xa4 alueita, joissa harjoitettiin maanviljely\xc3\xa4. Aleksanteri Suuri valloitti laakson vuonna 327 eaa., ja t\xc3\xa4m\xc3\xa4n j\xc3\xa4lkeen se on ollut usean eri valtakunnan alaisuudessa. Swatissa paikalliset uskonnot p\xc3\xa4rj\xc3\xa4siv\xc3\xa4t pitk\xc3\xa4\xc3\xa4n buddhalaisuuden rinnalla ja alueella siihen sekoittuikin joitain esoteerisi\xc3\xa4 aineksia, mink\xc3\xa4 seurauksena syntyi Vajrayana-buddhalaisuus. Tiibetiin Vajraynan vienyt Padmasambhava olikin todenn\xc3\xa4k\xc3\xb6isesti kotoisin juuri Swatista._NEWLINE_Swatin laaksossa alkoivat yhteenotot k\xc3\xa4rjisty\xc3\xa4, kun Taliban-johtaja Fazlullah alkoi vuonna 2001 pit\xc3\xa4\xc3\xa4 radikaaleja saarnoja. Fazlullah pyrki tuomaan Swatiin \xc5\xa1aria-lain, ja pyrkimykset voimistuivat hein\xc3\xa4kuussa 2007 .Yritykset solmia rauha sissien ja Pakistanin hallituksen kanssa kariutuvat useasti, ja Fazlullahin joukot olivat onnistuneet toukokuussa 2009 kaappaamaan alueen suurimman kaupungin Mingoran. YK varoitti taistelujen aikana mahdollisesta laajasta pakolaiskriisist\xc3\xa4, sill\xc3\xa4 Swatissa ja sen l\xc3\xa4hialueilta noin kaksi miljoonaa ihmist\xc3\xa4 on l\xc3\xa4htenyt karkuun taisteluita. Talibanit jatkoivat hy\xc3\xb6kk\xc3\xa4yksi\xc3\xa4 viel\xc3\xa4 Swatista eteenp\xc3\xa4in ja l\xc3\xa4hestyiv\xc3\xa4t jo Pakistanin p\xc3\xa4\xc3\xa4kaupunkia Islamabadia. T\xc3\xa4m\xc3\xa4n j\xc3\xa4lkeen Pakistanin asevoimat j\xc3\xa4rjestiv\xc3\xa4t laajan vastahy\xc3\xb6kk\xc3\xa4yksen, jonka ansiosta Swatin hallinta palasi parissa kuukaudessa takasin Pakistanin hallitukselle. Pakolaisetkin alkoivat nopeasti palata koteihinsa t\xc3\xa4m\xc3\xa4n j\xc3\xa4lkeen.'